བྱིན་གྱིས་བརླབས་ཏེ། ཐབ་ལ་ལན་གསུམ་གཡས་སུ་བསྐོར་བའི་མཐར་མེ་ཚང་ཏིང་ལོ་སྦར་ཞིང་། ཨོཾ་ཨགྣ་ཡེ་རྃ་ཛྭ་ལ་རྃ་ཞེས་བརྗོད། ཐབ་ཁུང་བསང་སྦྱང་། སྟོང་པའི་ངང་ལས་པྃ་ལས་པདྨ་དང་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ལས་བྱུང་བའི་ཞི་བའི་ཐབ་ཁུང་ཟླུམ་པོ་དཀར་པོ་རྒྱར་ཁྲུ་གང་པ། དཔངས་སུ་ཁྲུ་ཕྱེད་པ་ཁ་ཁྱེར་དང་བཅས་པ། མུ་རན་ལ་རྡོ་རྗེའི་ཕྲེང་བས་བསྐོར་བ། ཕྱིའི་གྲྭ་བཞིར་ཟླ་ཕྱེད་རྡོ་རྗེས་མཚན་པ། དྭངས་ཤིང་ཐོགས་པ་མེད་པ་མེ་རབ་ཏུ་འབར་བའི་དབུས་སུ་པྃ་ལས་པདྨ་དང་རྃ་ལས་ཉི་མའི་དཀྱིལ་འཁོར་གྱི་སྟེང་དུ་རང་གི་ཐུགས་ཀའི་ཧྲཱིཿལས་རྃ་ཆད་པ་ལས་འོད་འཕྲོས་ཚུར་འདུས་ཡོངས་སུ་གྱུར་པ་ལས། མེ་ལྷ་དམར་སེར་ར་སྐྱེས་ལ་ཞོན་པ་ཞལ་གཅིག་ཕྱག་གཉིས་གཡས་མེ་དར་དང་གཡོན་ལྕགས་ཀྱུ་འཛིན་པ། གསུས་ཁྱིམ་ཆེ་བ་རལ་པའི་ཐོར་ཚུགས་དང་སྨ་ར་ཨག་ཚོམ་ཅན་ཚངས་སྐུད་འཆང་བ། སྐུ་ལས་འོད་ཟེར་འཕྲོ་བ། སྤྱི་མགྲིན་སྙིང་གར་ཨོཾ་ཨཱཿཧཱུྃ་གིས་མཚན་པ་ལས་འོད་ཟེར་འཕྲོས་ཤར་ལྷོ་ནས་མེ་ལྷ་འཁོར་བཅས་བཛྲ་ས་མཱ་ཛཿ ཧཱུྃ། དད་པ་དང་ནི་དམ་ཚིག་གིས། །ཚུར་གཤེགས་ཚུར་གཤེགས་འབྱུང་པོ་ཆེ། །མེ་ལྷ་དྲང་སྲོང་བྲམ་ཟེ་མཆོག །སྲེག་བླུགས་ཞལ་ཟས་བཞེས་སླད་དུ། །འདི་ཉིད་དུ་ནི་བཞུགས་སུ་གསོལ། །ཨ་ལ་ལ་སྟེ་དགྱེས་པར་མཛོད། །ཨགྣ་ཡེ་དེ་ཝ་རྀ་རི་ཛཿ ཛཿཧཱུྃ་བཾ་ཧོཿ པདྨ་ཀ་མ་ལཱ་ཡ་སྟྭཾ། སླར་ཡང་ཐུགས་ཀའི་འོད་ཀྱིས་དབང་ལྷ་རིགས་ལྔ་སྤྱན་དྲངས་པ་རྣམས་ཀྱི་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག་ཆུའི་ལྷག་མ་ཡར་ལུད་པ་ལས་སྣང་བ་མཐའ་ཡས་ཀྱིས་དབུ་བརྒྱན་པར་གྱུར། མེ་གསོ་བའི་ཕྱིར་མར་ཁུ་བླུགས་གཟར་གསུམ་བླུགས་ཅིང་རླུང་གཡབ་ཀྱིས་གཡོ་བ། ཧཱུྃ། མེ་ལྷའི་རྒྱལ་པོ་དྲང་སྲོང་མཆོག །ཞི་བའི་དོན་ལ་དམ་ཚིག་དགོངས། །གཟི་བརྗིད་ཆེ་ཞིང་ཐུགས་རྗེ་ལྡན། །བདག་ཅག་གུས་པས་ཁྱོད་ཕྱག་འཚལ། །ཨོཾ་ཨགྣ་ཡེ་དེ་བ་རྀ་རི་ཨ་ཏི་པུ་ཧོ། པྲ་ཏཱིཙྪ་ཧོཿམེ་ལྷའི་ཉེར་སྤྱོད་ཀྱི་སྤོས་མེ་སྦར་ལ། ཧཱུྃ། བདུག་སྤོས་སྣང་གསལ་ཞུགས་ཏོག་སྒྲ། །ཞལ་ཟས་དྲི་ཆབ་གཙང་མ་འདི། །མེ་ལྷ་དྲང་སྲོང་འཁོར་བཅས་ལ། །བདག་གིས་དད་པས་འབུལ་ལགས་ཀྱི། །ཐུགས་རྗེས་དགོངས་ལ་བཞེས་སུ་གསོལ། །ཨོཾ་ཨགྣ་ཡེ་དེ་བ་རྀ་རི་ཨརྒྷཾ་ནས། ཤབྡའི་བར་གྱི་མཆོད། ཨོཾ་ཨགྣ་ཡེ་དེ་ཝ་རྀ་རི་སརྦ་པཉྩ་ཨ་མྲྀ་ཏ་ཁཱ་ཧི། མ་ཧཱ་བ་ལིནྟ་ཁཱ་ཧི། མ་ཧཱ་རཀྟ་ཁཱ་ཧི། ལག་གཡོན་གྱིས་ཀུ་ཤའི་ཆུན་པོ་བརྒྱད་བཟུང་བ་བསང་སྦྱང་། སྟོང་པའི་ངང་ལས་ཧཱུྃ་ལས་བྱུང་བའི་ཀུ་ཤ་སྔོ་ལྗང་རྩ་རྩེ་མ་ཉམས་པ་དྭངས་ཤིང་ཐོགས་པ་མེད་པ་ཞི་བའི་ལས་སྒྲུབ་པའི་ནུས་ལྡན་ཏུ་གྱུར། ཀུ་ཤ་འདི་ནི་གཙང་ཞིང་དགེ །ས་ལས་སྐྱེས་པའི་སྙིང་པོ་མཆོག །དཀོན་མཆོག་གསུམ་གྱི་དག་བྱེད་དེ། །ཚངས་པ་ཡི་ཡང་དག་བྱེད་ཡིན། །འདི་ཡིས་བདག་ལ་བགེགས་མེད་ཅིང་། །ལས་ཀྱི་དངོས་གྲུབ་སྩལ་དུ་གསོལ། །བཛྲ་སཏྭ་ཨཱཿ ཞེས་ཐབ་ཁུང་ལ་ཀུ་ཤ་རྣམས་གཡས་སྐོར་དུ་ཕྱོགས་མཚམས་བརྒྱད་དུ་རྩ་བས་རྩེ་མོ་ནོན་པར་དགྲམ། བྱོན་ཟན་ནི། མེ་ལྷའི་ཞལ་ཅུང་ཟད་གདངས་པའི་ལྗགས་ཧཱུྃ་ལས་རྡོ་རྗེ་རྩེ་ལྔ་ཧཱུྃ་གིས་མཚན་པ་དང་། དགང་བླུགས་ཀྱི་རྩེ་ལ་རྃ་ཡིག་གིས་མཚན་པར་གྱུར། རྡོར་དྲིལ་དང་བཅས་རྡོ་རྗེ་ཁུ་ཚུར་གྱི་ཕྱག་རྒྱས་དགང་བླུགས་བཟུང་སྟེ་མར་ཁུ་བླུགས་གཟར་བདུན་གྱིས་དགང་གཟར་བཀང་བ་ལག་གཉིས་པུས་མོའི་ཁོངས་ལས་མི་འདའ་བར་གཡས་སུ་བསྐོར་ཏེ། ཨོཾ་ཨགྣ་ཡེ་དི་བྱ་དི་བྱ་བི་ཤུདྡྷ་ཤྲཱི་ཧ་བྱ་ཀ་བྱ་བ་ཧ་ནཱ་ཡ། བསྙེན་པའི་ཁ་སྐོང་ཡིན་ན། བདག་ཅག་ཏིང་ངེ་འཛིན་མི་གསལ་ཞིང་སྔགས་ཆད་ལྷག་གི་ཉེས་པ་དང་། ཞི་བའི་སྦྱིན་སྲེག་དཀྱུས་མ་ལ། ནད་གདོན་སྡིག་སྒྲིབ་མི་མཐུན་པའི་ཕྱོགས་ཐམས་ཅད་ཤཱནྟིཾ་ཀུ་རུ་སྭཱ་ཧཱ། དེ་ལྟར་ལན་གསུམ་འབུལ། ཧཱུྃ། དྲང་སྲོང་ཆེན་པོས་སྔོན་ཆད་མ་བསྟར་བའི། །ཏིང་འཛིན་དབང་སྒྱུར་ཞལ་ཟས་བདུད་རྩི་འདི། །དག་ཅིང་གཙང་མར་བཤམས་པ་འབུལ་ལགས་ཀྱི། །ཡེ་ཤེས་ཐུགས་རྗེས་དགོངས་ལ་བཞེས་སུ་གསོལ། །ཞེས་བརྗོད་ལ་བསྲེག་རྫས་ཀྱི་ཐོག་མར་ཡམ་ཤིང་ལག་གཡོན་གྱིས་བཟུང་། གཡས་པའི་མཐེབ་སྲིན་གྱིས་བླངས་ཏེ་འོག་ནས་བསྐོར་བའི་མཆོག་སྦྱིན་གྱི་ཕྱག་རྒྱས་འབུལ་ཞིང་། ཨོཾ་ཨགྣ་ཡེ་ལྷ་སྔགས། བཛྲ་ཡཱ་ཛྙཱ་ཡ་རྫས་སྔགས་ལ། བསྙེན་པའི་ཁ་སྐོང་སོགས་དམིགས་བསལ་དང་སྤྱིར། ནད་གདོན་སྡིག་སྒྲིབ་ནས། ཤཱནྟིཾ་ཀུ་རུ་སྭཱ་ཧཱ་ཞེས་སྤེལ་ཚིག་བཏགས་ཏེ་ཉེར་གཅིག་ཙམ་འབུལ། ཨོཾ་ཨགྣ་ཡེ་ཞེས་ལྷ་རྫས་ཐུན་མོང་གི་སྔགས་དང་། སྤེལ་ཚིགས་ལས་སྔགས་གོང་ལྟར་དུ་མར་ཁུ་འབུལ། ཨོཾ་ཨགྣེ་ལྷ་སྔགས་ལ་རྫས་སྔགས་སརྦ་སཾ་པ་དེ། ལས་སྔགས་གོང་ལྟར་ཞོ་ཟན་འབུལ། དེ་བཞིན་དུ་སྔགས་དང་ལས་སྔགས་རིགས་འགྲེ་ཞིང་རྫས་སྔགས། ཨོཾ་སརྦ་པཱ་པཾ་ད་ཧ་ན་བཛྲཱ་ཡ་སྭཱ་ཧཱས་ཏིལ། ཨོཾ་བཛྲ་ཨཱ་ཡུ་རེ་སྭཱ་ཧཱས་དཱུརྦ། ཨོཾ་བཛྲ་པུཥྚཱ་ཡ་སྭཱ་ཧཱས་འབྲས་ཀྱི་སོ་བ། ཨོཾ་ཨ་པྲ་ཏི་ཧ་ཏ་བཛྲཱ་སྭཱ་ཧཱས་ཀུ་ཤ། ཨོཾ་བཛྲ་བཱི་ཛཱ་ཡ་སྭཱ་ཧཱས་འབྲས། ཨོཾ་མ་ཧཱ་བེ་གཱ་ཡ་སྭཱ་ཧཱས་ནས། ཨོཾ་བཛྲ་གྷསྨ་རཱ་ཡ་སྭཱ་ཧཱས་གྲོ། ཨོཾ་མ་ཧཱ་བ་ལཱ་ཡ་སྭཱ་ཧཱས་སྲན་མ། ཨོཾ་བཛྲ་ཝསྟྲཱ་ཡ་སྭཱ་ཧཱས་ན་བཟའ་རྣམས་དང་། སྤྲོས་པའི་ཡན་ལག་ཏུ་རྫས་རིལ་འབུལ་ན། ཨོཾ་ཨགྣ་ཡེ་དེ་ཝ་ཧ་བྱ་ཀ་བྱ་དི་བྱ་བ་ཧ་ནཱ་ཡ་ལས་སྔགས་ཀྱི་སྤེལ་ཚིག་གོང་ལྟར་རོ། །བསྡུ་ན་མ་ཕུལ་ཡང་འཐུས། གཞན་ཡང་བསྙེན་པའི་ཁ་སྐོང་བཅུ་ཆའི་སྦྱིན་སྲེག་དང་སྡིག་སྒྲིབ་ཐམས་ཅད་ཞི་བར་བྱེད་ན་འོག་ཏུ་ཡེ་ཤེས་མེ་ལྷར་འབུལ་སྐབས་ཏིལ་ཁོ་ནར་གྲངས་གསོག་དགོས་ཤིང་། དེ་བཞིན་དུ་འབྱོར་པ་རྒྱས་པར་འདོད་ན་མར་ཁུ། བདེ་བ་འདོད་ན་ཞོ་ཟན། ཚེ་འཕེལ་བར་འདོད་ན་དཱུརྦ། ནོར་དང་འབྲུ་འདོད་ན་སོ་བ། སྲུང་བ་ལ་ཀུ་ཤ། བསོད་ནམས་རྒྱས་པར་འདོད་ན་འབྲས། ཤུགས་ལ་ནས། རིམས་ཞི་བར་འདོད་ན་གྲོ། སྟོབས་རྒྱས་པར་འདོད་ན་སྲན་མ། བཟོད་པ་ཕུན་ཚོགས་པ་ལ་ན་བཟའ་རྣམས་འབུལ་ལོ། །ན་བཟའ་མ་གཏོགས་རྫས་གཞན་རྣམས་ཡམ་ཤིང་གི་གྲངས་དང་མཉམ་པ་འབུལ་ལོ། །ཨོཾ་ཨགྣ་ཡེ་དེ་ཝི་ར་རི་ཨརྒྷཾ་སོགས་ཀྱིས་མཆོད། མཚན་སྔགས་མཐར་སྨན་གཏོར་རཀྟ་གོང་ལྟར་འབུལ། བསྟོད་པ་ནི། མེ་སྟེ་བསྲེག་བྱ་ཟ་བའི་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོ་མེ་ལྷའི་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །བྱོན་ཟན་ལྟར་མར་ཁུ་དགང་བླུགས་ཁ་སྦྱོར་ལན་གསུམ་གོང་བཞིན་འབུལ། མེ་ལྷ་འོད་དུ་ཞུ་ནས་མེ་འབར་བའི་རྣམ་པ་ཅན་ཏུ་གྱུར། འདས་ལྷ་མཆོད་པ་ནི། བདག་བསྐྱེད་རྒྱལ་དབང་ལྔ་པའི་གསུང་ལེ་ཚན་གཉིས་ལྟར་རམ། འདིར་སྤྲོས་པ་བསྐྱུང་ན་ཚར་ཆེན་རིན་པོ་ཆེ་དང་ཁོ་བོས་བྱས་པའི་མངོན་རྟོགས་གང་རིགས་ལྟར། མེ་འབར་བའི་དབུས་སུ་རྟ་མགྲིན་བསྐྱེད། ཡེ་ཤེས་པ་སྤྱན་འདྲེན་ནི་འདིར་འཇུག་པ་བདེ་བ་དང་། ཨོ་རྒྱན་ཆེན་པོ་རྟ་མགྲིན་གྱི་རྣམ་པར་བཞེངས་པ་ཡིན་པས་སྐབས་དང་འབྲེལ་ཕྱིར། ཧཱུྃ། ཨོ་རྒྱན་ཡུལ་གྱི་ནུབ་བྱང་མཚམས། །པདྨ་གེ་སར་སྡོང་པོ་ལ། །ཡ་མཚན་མཆོག་གི་དངོས་གྲུབ་བརྙེས། །པདྨ་འབྱུང་གནས་ཞེས་སུ་གྲགས། །འཁོར་དུ་མཁའ་འགྲོ་མང་པོས་བསྐོར། །ཁྱེད་ཀྱི་རྗེས་སུ་བདག་སྒྲུབ་ཀྱི། །བྱིན་གྱིས་རློབ་ཕྱིར་གཤེགས་སུ་གསོལ། །ཨོཾ་གུ་རུ་བཛྲ་ཀྲོ་དྷ་ཧ་ཡ་གྲཱི་ཝ་ས་པ་རི་ཝཱ་ར་བཛྲ་ས་མཱ་ཛཿ ཞེས་རྔ་ཡབ་གླིང་ནས་གུ་རུ་པདྨ་རྟ་མགྲིན་གྱི་རྣམ་པར་སྤྱན་དྲངས་ཏེ། ཛཿཧཱུྃ་བཾ་ཧོཿ ཞེས་དམ་ཚིག་པར་བསྟིམ། པདྨ་ཀ་མ་ལཱ་ཡ་སྟྭཾ་གྱིས་གདན་ཕུལ། བཛྲ་ས་མ་ཡ་ཏིཥྛ་ལྷན་གྱིས་བཞུགས་སུ་གསོལ། ཐུགས་ཀའི་ཧཱུྃ་འོད་ཀྱིས་དབང་ལྷ་རིགས་ལྔ་སྤྱན་དྲངས་པ་རྣམས་ཀྱིས་དབང་བསྐུར། སྐུ་གང་དྲི་མ་དག ཆུའི་ལྷག་པ་ཡར་ལུད་པ་ལས་བླ་མ་འོད་དཔག་མེད་ཀྱིས་དབུ་བརྒྱན་པར་གྱུར། བསྡུ་ན་རིགས་བདག་རང་ཆས་ལས་དབང་བསྐུར་གྱི་སྤྲོས་པ་དོར། འདས་ལྷའི་ཉེར་སྤྱོད་ཀྱི་སྤོས་དང་མར་མེ་སྦར་ལ། ཧྲཱིཿ བདུག་སྤོས་སྣང་གསལ་ཞུགས་ཏོག་སྒྲ། །ཞལ་ཟས་དྲི་ཆབ་འདི་རྣམས་ཀྱང་། །པདྨ་དབང་ཆེན་ལྷ་ཚོགས་ལ། །མཆོད་པར་འབུལ་ལོ་བཞེས་སུ་གསོལ། །ཨོཾ་གུ་རུ་བཛྲ་ཀྲོ་དྷ་ཧ་ཡ་གྲཱི་ཝ་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། མཚན་སྔགས་ལ་སྨན་གཏོར་རཀྟའི་སྔགས་བཏགས་པས་དེ་རྣམས་འབུལ། བྱོན་ཟན་ནི། ཡེ་ཤེས་མེ་ལྷའི་ཞལ་ཅུང་ཟད་གདངས་པའི་ལྗགས་ཧཱུྃ་ལས་ཞེས་སོགས་གོང་ལྟར་ལ། ཨོཾ་ཧྲཱིཿཔདྨཱནྟ་ཀྲྀ་ཏ་བཛྲ་ཀྲོ་དྷ་ཧ་ཡ་གྲི་ཝ་ཧུ་ལུ་ཧུ་ལུ་ཧཱུྃ་ཕཊ། བདུན་གྱིས་མར་ཁུ་བླུགས་གཟར་བདུན་གྱིས་བཀང་བའི་དགང་བླུགས་ཁ་སྦྱོར་ལན་གསུམ་འབུལ་ཞིང་། ཨོཾ་ཨགྣ་ཡེ་དི་བྱ་དི་བྱ་སོགས་མེ་ལྷའི་སྐབས་ལྟར་རོ། །ཧཱུྃ། ཡེ་ཤེས་ཀློང་ཡངས་འཁྱིལ་པའི་ཧོམ་ཁུང་དུ། །རྒྱུད་ལྔའི་བག་ཆགས་མ་ལུས་བསྲེགས་སྦྱངས་ནས། །བདུད་རྩི་སྨན་དང་གསང་བའི་མཆོད་པ་སོགས། །དམ་རྫས་གཏོར་མ་སྦྱིན་སྲེག་མཆོད་པ་འབུལ། །ཡེ་ཤེས་ཐུགས་རྗེས་དགོངས་ལ་བཞེས་སུ་གསོལ། །དམ་ཉམས་དམ་སྐོང་མཐུ་དབང་དངོས་གྲུབ་སྩོལ། །རྫས་འབུལ་དུས་མེ་ལྷའི་མཚན་སྔགས་ཀྱི་ཚབ་ཏུ་ལྷ་སྔགས་གོང་ལྟར་རྟ་མགྲིན་གྱི་རྩ་སྔགས་ཀྱིས་མགོ་མནན་ཏེ། བཛྲ་ཡཛྙཱ་ཡ་སོགས་ཡམ་ཤིང་དང་། ལས་སྔགས་ཀྱི་སྤེལ་ཚིག་སྐབས་དང་སྦྱར་ཏེ་ཡམ་ཤིང་ནས་ན་བཟའི་བར་འཇིག་རྟེན་མེ་ལྷའི་སྐབས་ལྟར་འབུལ་ཞིང་། གྲངས་ནི་སྟོང་ངམ། བརྒྱ་རྩ་ལྟ་བུ་སྐབས་སྦྱར་གྱིས་འབུལ། བསྙེན་པའི་ཁ་སྐོང་ལ་ཏིལ་གསོག་དགོས་པ་གོང་དུ་བཤད་པ་ལྟར་རོ། །མཐར་བྱོན་ཟན་ལྟར་དགང་བླུགས་ཁ་སྦྱོར་གསུམ་གོང་ལྟར་འབུལ། ཨོཾ་གུ་རུ་བཛྲ་ཀྲོ་དྷ་ཧ་ཡ་གྲཱི་བ་ས་པ་རི་ཝཱ་ར་ཨརྒྷཾ་སོགས་ཀྱིས་ཉེར་སྤྱོད་སྨན་གཏོར་རཀྟ་གོང་ལྟར་འབུལ་ཞིང་གཏོར་སྔགས་སྐབས་འདས་གཏོར་གྱི་ཆ་ཤས་ཐབ་ནང་དུ་འབུལ་ཞིང་། སྨན་རཀ་ཀྱང་འཐོར། བསྟོད་པ་ནི། རྒྱལ་བ་ཀུན་བདག་ཆོས་སྐུ་པདྨའི་གདུང་། །ཞེས་སོགས་གཞུང་ལྟར་བསྟོད། འདོད་དོན་གསོལ་གདབ་རིགས་པས་དཔྱད་ལ་སྐབས་དང་སྦྱར་ཏེ་གང་འདོད་ཀྱི་གསོལ་བ་གདབ་བོ། །ཨོཾ་བཛྲ་ཏམྦུ་ལཱ་ཡ་སྭཱ་ཧཱས་སོ་རྩི་དང་། ཨོཾ་བཛྲ་ཝསྟྲ་ཡ་སྭཱ་ཧཱས་གོས་ཟུང་འབུལ། ཨོཾ་པདྨ་སཏྭ་ས་མ་ཡ། མ་ནུ་པཱ་ལ་སོགས་སྦྱར་བའི་ཡིག་བརྒྱ་ལན་གསུམ་དང་། མ་འབྱོར་པ་དང་སོགས་ཀྱིས་ཆད་ལྷག་ཁ་བསྐང་། ཨོཾ། ཁྱེད་ཀྱིས་སེམས་ཅན་དོན་ཀུན་མཛད། །ཅེས་སོགས་ཀྱི་མཇུག་ཏུ། བཛྲ་མུཿ ཡེ་ཤེས་པ་རང་བཞིན་གྱི་གནས་སུ་གཤེགས། དམ་ཚིག་པ་བདག་ལ་ཐིམ་པར་གྱུར། ཐབ་ཀྱི་ཐལ་བ་ཅུང་ཟད་བླངས་ཏེ་རང་གི་གནས་གསུམ་དུ་བྱུགས་ལ། ཀཱ་ཡ་ཝཱཀ་ཙིཏྟ་སིདྡྷི་ཧཱུྃ། ཞེས་བརྗོད། གསུམ་པ་རྗེས་ཀྱི་རིམ་པ་ནི། ཨོཾ་ཨགྣ་ཡེ་སྭཱ་ཧཱ། ཞེས་མར་ཁུ་བླུགས་གཟར་གང་ཕུལ་ནས། འཇིག་རྟེན་པའི་མེ་ལྷ་སྔར་ལྟར་བཞེངས་པར་གྱུར། ཨོཾ་ཨགྣ་ཡེ་དེ་ཝ་རྀ་རི་ཨརྒྷཾ་སོགས་ཉེར་སྤྱོད་སྨན་གཏོར་རཀྟ་སྔགས་ཀྱིས་ཕུལ། ཡམ་ཤིང་ནས་ན་བཟའི་བར་བདུན་ནམ་ཉེར་གཅིག་ཙམ་ཕུལ་རྗེས་སླར་ཡང་བྱོན་ཟན་ལྟར་མར་ཁུ་དགང་བླུགས་ཁ་སྦྱོར་གསུམ་དང་། ཉེར་སྤྱོད་སྨན་གཏོར་རཀྟ་སྔགས་ཀྱིས་འབུལ་སྐབས་འཇིག་རྟེན་པའི་མེ་ལྷའི་གཏོར་མའི་ཆ་ཤས་ཐབ་ཏུ་འབུལ་ཞིང་། སྨན་རག་འཐོར་བ་སོགས་གོང་བཞིན་ནོ། །སོ་རྩི་དང་གོས་ཟུང་ཡང་འབུལ། མེ་སྟེ་བསྲེག་བྱ་ཟ་བའི་ལྷ། །སོགས་ཀྱིས་བསྟོད། སྦྱིན་སྲེག་མཆོད་པ་འདི་ཕུལ་བས། །རྣལ་འབྱོར་བདག་ཅག་འཁོར་བཅས་ལ། །ནད་མེད་ཚེ་དང་དབང་ཕྱུག་དང་། །ཞེས་པ་ནས། ཡིད་ལ་འདོད་པ་ཀུན་འགྲུབ་ཤོག་གི་བར་དཀྱུས་ལྟར་རོ། །མ་འབྱོར་པ་དང་སོགས་ཀྱིས་བཟོད་པར་གསོལ། བདག་གི་དོན་དང་གཞན་གྱི་དོན། །བྱིན་ཟ་ཁྱོད་ཀྱིས་མཛད་ལགས་ཀྱི། །ཚིམ་ཞིང་དགྱེས་པར་མཛད་ནས་ཀྱང་། །རང་གནས་བཟང་པོར་གཤེགས་སུ་གསོལ། །ཨོཾ་ཨགྣ་ཡེ་དེ་ཝ་རྀ་རི་ཡ་ཧི་གཙྪ། ཡེ་ཤེས་པ་རང་གནས་སུ་གཤེགས། དམ་ཚིག་པ་བདག་ལ་གཉིས་སུ་མེད་པར་ཐིམ། བསྔོ་སྨོན་ཤིས་བརྗོད་སྤྱི་ལྟར་བྱའོ། །སྦྱིན་སྲེག་སྦྲེལ་མར་བྱེད་ན་ཐལ་བ་ནན་ཙམ་བྱས་པའི་སྟེང་ལྕི་བས་ཐབ་ཁུང་བརྩིགས་ཤིང་མེ་ཚང་བཅའ་བ་སོགས་བྱས་ནས་ཆོ་ག་ལ་འཇུག གཞན་དུ་མེ་ཤི་བ་དང་ཐལ་བ་ཕྱག་ལ་ཆུ་ཀླུང་དུ་དོར་རོ། །དེ་ལྟར་རྟ་མགྲིན་གསང་སྒྲུབ་ལ་བརྟེན་པའི། །ཞི་བའི་སྦྱིན་སྲེག་ཡེ་ཤེས་འོད་འབར་འདི། །དགེ་སློང་བྱ་བྲལ་པདྨ་ཕྲིན་ལས་ཀྱིས། །བྲིས་པའི་དགེ་བས་འགྲོ་ཀུན་སངས་རྒྱས་ཤོག །ཅེས་པ་འདི་ཡང་སྦུས་སྡེ་ལྕང་ལོ་ཅན་པའི་སྡེ་པ་ཆོས་མཛད་ཀྱི་གསུང་གིས་བསྐུལ་བ་ལ་བརྟེན། རྟ་མགྲིན་ཡང་གསང་དང་སྔ་འགྱུར་གྱི་གཞུང་བཞིན། སྦྱིན་སྲེག་འདི་ལག་ལེན་ཁོག་ཆེ་བས་ཞིབ་ཆའི་མཐར་དཔྱོད་རྒྱས་བཤད་དགོས་ཀྱང་། འདིར་རྒྱས་བཤད་སྤྲོས་པ་ཐམས་ཅད་ཉེ་བར་བསྡུས་ཏེ་མེད་དུ་མི་རུང་བའི་ལག་ལེན་བདེ་ཞིང་ཤིན་ཏུ་གསལ་བར་བཀོད་པའི་ཡི་གེ་པ་ནི་དགེ་སློང་སྨན་མཆོག་གིས་བགྱིས་པའི་དགེ་དེས་འགྲོ་ཀུན་ཡེ་ཤེས་ཀྱི་སྣང་བ་མཆོག་ཏུ་རྒྱས་པར་གྱུར་ཅིག།